Гайтанджийски чарк
Гайтанджийският чарк е машина за плетене на гайтани. Изобретена е в централна Европа по време на наполеоновите войни, когато поръчките на дрехи за воюващите армии водят до невиждан подем текстилната индустрия. Чарковете представляват успоредни шпули с навит на тях копринен конец, които чрез зъбчат механизъм се въртят една около друга в определена последователност, което осигурява плетката на гайтана. Задвижват се от водна сила, подобно на водениците. Чарковете биват за 8, 10 (по-рядко) или 12 нишки, в зависимост от дебелината на получения гайтан.

В България 
По българските земи първият гайтанджийски чарк е донесен в първите години на XIX век от гр. Брашов (Трансилвания) в Габрово от майстор Станимир (Станимер), родоначалник на габровския род Станимирови. Той пренася дребните части цели, а по-големите – на шаблон от оризова хартия. Основен пазар за чарковете тогава са Карлово, Калофер и Казанлък, а през 1830-те г. и Габрово. През 1840-те г. в Габрово вече има 3-ма майстори чаркчии. Днес одая с чаркове може да се види в етнографския комплекс Етъра край Габрово.

Чарковете за плетене на гайтан се подреждали в специална сграда, наречена „гайтанджийска одая“. Сградата била на два етажа, задължително опряна на вадище – водно отклонение от река. Горният етаж е една стая, а в долния етаж се разполагат двигателните механизми – водни колела (переи) с вбити дъревени валове (вретена). Вретеното минава през дървения под между двата етажа и предава въртеливото движение на перея през голямо зъбно колело, играещо ролята на редуктор и маховик към чарка. Чарковете се нареждали покрай стената. Най-често се срещат гайтанджийски одаи с 10 – 12 до 15 – 20 чарка. Оборудването се допълва от приспособления за опъване и намотаване на гайтаните.

Общ принцип на машината за плитки 

Машината за плетене е устройство, което преплита три или повече нишки прежда или тел за създаване на различни материали, включително въже, подсилен маркуч, покрити захранващи кабели и някои видове дантела. Материалите за плетене включват естествени и синтетични прежди, метални жици, кожени ленти и други.

Процес 

 Влакната се предят в прежда.
 Една или повече прежди се усукват заедно, за да образуват нишка.
 Нишките се навиват на калерчета .
 Калерчетата се монтират на носачи.
 Носачите се монтират върху машина за плетене, където се извършва сплитането.

Източници 

 Цончев, П. Из стопанската история на Габрово (1929)
 Цонев, М. Мъдростта на старите чаркове (Техника, 1976 г.)

Машини